Η **Μαντώ Γαστεράτου** (γενν. **Διαμάντω-Μαρία Γαστεράτου**, 8 Μαρτίου 1988) είναι Ελληνίδα παρουσιάστρια, ραδιοφωνική παραγωγός και πρώην μοντέλο. Έγινε γνωστή στο ευρύ κοινό από τη συμμετοχή της στα Καλλιστεία του ANT1 το 2010, όπου κέρδισε τον τίτλο Μις Ελλάς.

Από το 2013 μέχρι σήμερα εργάζεται ως τηλεπαρουσιάστρια και ραδιοφωνική παραγωγός.

Πρώτα χρόνια
------------

Γεννήθηκε στις 8 Μαρτίου του 1988 στην Αθήνα όπου και μεγάλωσε, ενώ έχει καταγωγή από τη Λευκίμμη και τα Καλά Δένδρα Σερρών. Τελειώνοντας το σχολείο, ξεκίνησε τις σπουδές της στο Εθνικό και Καποδιστριακό Πανεπιστήμιο Αθηνών και συγκεκριμένα στο Τμήμα Μεθοδολογίας της Ιστορίας και Θεωρίας των Επιστημών. Παράλληλα, ξεκίνησε να ασχολείται με το modeling.

Βιογραφικό
----------

Ξεκίνησε τη καριέρα της στο modeling, το 2010, με τη συμμετοχή της στα καλλιστεία του ΑΝΤ1, όπου κέρδισε τον τίτλο Μις Ελλάς. Έπειτα, την ίδια χρονιά εκπροσώπησε την Ελλάδα στο διαγωνισμό ομορφιάς Miss World 2010 που διεξήχθη στη Κίνα. Μετά το τέλος του διαγωνισμού εργάστηκε ως μοντέλο για τρία χρόνια τόσο στην Ελλάδα όσο και στο εξωτερικό (Γαλλία, Τουρκία και Ιταλία). Το 2012 ήταν το κεντρικό πρόσωπο σε τηλεοπτικές διαφημιστικές καμπάνιες μεγάλων ελληνικών εταιριών κερδίζοντας περισσότερη αναγνωρισιμότητα.

Στις αρχές του 2013 δέχτηκε πρόταση από το μουσικό κανάλι MAD TV με σκοπό να ασχοληθεί με τη παρουσίαση. Τον Σεπτέμβριο του ίδιου έτους ξεκίνησε να παρουσιάζει τη πρωινή τηλεοπτική εκπομπή «Loca Report» μαζί με τον Ισπανό παρουσιαστή Fran Osete. Αργότερα, μετά την αποχώρηση του Osete, συνέχισε να παρουσιάζει την ίδια εκπομπή μόνη της στη μεσημεριανή πλέον ζώνη του σταθμού. Στη διάρκεια της συνεργασίας της με το MAD TV κάλυπτε επίσης τη παρουσίαση των backstage μεγάλων διοργανώσεων του σταθμού όπως τα Mad Video Music Awards και το MadWalk - The Fashion Music Project.

Τον Σεπτέμβριο του 2016, σταμάτησε η συνεργασία της με το κανάλι καθώς υπέγραψε συμβόλαιο συνεργασίας με τον ΑΝΤ1. Εκεί, τη σεζόν 2016-2017, συμμετείχε ως συμπαρουσιάστρια στη πρωινή ψυχαγωγική εκπομπή «Το Πρωινό» στο πλευρό της Φαίης Σκορδά, ενώ την ίδια σεζόν παρουσίασε μαζί με τον Γιώργο Λιάγκα το τηλεπαιχνίδι «Lucky Room» στο καθημερινό πρόγραμμα του σταθμού. Τον Οκτώβριο του 2017, ταξίδεψε στο νησί Παλαουάν στις Φιλιππίνες λαμβάνοντας μέρος στο reality επιβίωσης «Nomads» με παρουσιαστή τον Γρηγόρη Αρναούτογλου. Αποχώρησε μετά από επτά εβδομάδες λόγω τραυματισμού και επέστρεψε στην Ελλάδα, έχοντας κατακτήσει την 14η θέση στη τελική κατάταξη.

Το καλοκαίρι του 2018, εντάχθηκε στο δυναμικό του σταθμού Epsilon TV όπου ξεκίνησε να παρουσιάζει τη πρωινή ψυχαγωγική εκπομπή «Splash!» μαζί με τον Παναγιώτη Ραφαηλίδη, στο καλοκαιρινό πρόγραμμα του σταθμού. Τον Μάρτιο του 2019, έχοντας ήδη ενεργό συμβόλαιο συνεργασίας με τον μετονομασθέν Open TV, ξεκίνησε να παρουσιάζει μαζί με τον Πέτρο Κωστόπουλο τη ψυχαγωγική εκπομπή «Όλα Λάθος» μέχρι και τον Ιούλιο του ίδιου έτους.

Τη σεζόν 2019-2020 συνεργάστηκε με την Ελένη Μενεγάκη στην εκπομπή του ALPHA, «Ελένη» για μία σεζόν. Τον Οκτώβριο του 2020 υπέγραψε συμβόλαιο συνεργασίας με το κανάλι MEGA αναλαμβάνοντας τη παρουσίαση της επαναφοράς της μουσικής εκπομπής «Mega Star» στο πρόγραμμα του Σαββατοκύριακου.

Παράλληλα με τη τηλεοπτική της πορεία, από το 2016 εργάζεται και ως ραδιοφωνική παραγωγός στον ραδιοφωνικό σταθμό «Ρυθμός 9,49».

Προσωπική ζωή
-------------

Στις 22 Σεπτεμβρίου 2018 παντρεύτηκε τον επιχειρηματία Νίκο Ισηγόνη, έπειτα από 2,5 χρόνια σχέσης. Έχουν αποκτήσει δύο παιδιά: τον Γιώργο (γενν. 6 Ιανουαρίου 2020) και την Κυβέλη (γενν. 8 Αυγούστου 2022).

Παραπομπές
----------

1. ↑  «Μαντώ Γαστεράτου: Το αγοροκόριτσο που έγινε Μις Ελλάς - και κατέληξε παρουσιάστρια». *protothema.gr*. 2014-06-23.. Ανακτήθηκε στις 2014-06-23.
2. ↑  «Το Πρωινό: Δύο νέα υποψήφια πρόσωπα για το πλευρό της Φαίης Σκορδά!». .
3. ↑  ««Lucky Room»: Η Μαντώ Γαστεράτου και επισήμως στο πλευρό του Γιώργου Λιάγκα-Διαβάστε την επίσημη ανακοίνωση». *instyle.gr*. 2016-11-10.. Ανακτήθηκε στις 2016-11-10.
4. ↑  «Αποδεκατίζεται το Nomads: Aποχώρησε με δάκρυα η Μαντώ Γαστεράτου». *thetoc.gr*. 2017-11-20.. Ανακτήθηκε στις 2017-11-20.
5. ↑  «Splash! Αυτή είναι η επίσημη ανακοίνωση για την καλοκαιρινή εκπομπή του Epsilon». *peoplegreece.com*. 2018-07-05. Αρχειοθετήθηκε από το πρωτότυπο στις 2019-09-25.. Ανακτήθηκε στις 2018-07-05.
6. ↑  «Μαντώ Γαστεράτου: "Έκλεισε" για το πάνελ της Ελένης Μενεγάκη». znews.gr. 12 Σεπτεμβρίου 2019. Ανακτήθηκε στις 17 Δεκεμβρίου 2020.
7. ↑  «Τo «MEGA STAR» έρχεται στο MEGA με τη Μαντώ Γαστεράτου και τον Αντώνη Δημητριάδη -Πρεμιέρα το Σάββατο 19 Δεκεμβρίου». iefimerida.gr. 16 Δεκεμβρίου 2020. Ανακτήθηκε στις 17 Δεκεμβρίου 2020.
8. ↑  «Μαντώ Γαστεράτου: Παντρεύτηκε! Η πρώτη φωτογραφία του γάμου της». .
9. ↑  «Γέννησε η Μαντώ Γαστεράτου». *Life is*. 6 Ιανουαρίου 2020. Ανακτήθηκε στις 3 Σεπτεμβρίου 2022.
10. ↑  «Μαντώ Γαστεράτου: Βάφτισε τον γιο της και ξετρελαθήκαμε με τη διακόσμηση [εικόνες]». *Ι LOVE STYLE*. Ανακτήθηκε στις 3 Σεπτεμβρίου 2022.
11. ↑  «Γέννησε η Μαντώ Γαστεράτου». *ProtoThema*. 8 Αυγούστου 2022. Ανακτήθηκε στις 3 Σεπτεμβρίου 2022.
12. ↑  «Μαντώ Γαστεράτου: Αυτό είναι το όνομα που θα δώσει στη νεογέννητη κόρη της». *TLIFE*. 11 Σεπτεμβρίου 2022. Ανακτήθηκε στις 12 Σεπτεμβρίου 2022.